Балбатуха Міла  
*Авяр’ян Дзеружынскі*

— Алё-алё, —

Гаворыць Міла, —

Ты, Зіна,

Пераказ зрабіла?

Зрабіла ўжо?

Я так і знала,

А я яшчэ

Не пачынала.

Лапоча зноў у трубку

Міла:

— Задачы, Оля,

Ты рашыла?

Хвалю цябе.

А я ўсё спала,

Нядаўна з ложка толькі

Устала.

— Алё-алё, —

Балбоча Міла, —

Урокі, Аня,

Ты вучыла?

Мыць посуд

Маме памагаеш?

Калі ты толькі паспяваеш?!

I гэтак

Лапатуха Міла

Усіх сябровак

Абзваніла,

Вячэру смачную

Паела,За стол

Рабіць урокі села.

I адзін раз

Не прачытала —

Пераказ

Убок адклала.

Узялася

За задачу —

Напаткала

Зноў няўдача:

«Адыманне

I складанне

Адкладу я лепш

Да рання».

Ранкам,

Як устала з ложка,

Паглядзела ў кнігі

Трошкі,

З'ела з кавай

Дзве аладкі

I пабегла

На заняткі.

Што было

На тых занятках,

Потым зналі

Мамка й татка —

Балбатуха

Наша Міла

Аж тры двойкі

Адхапіла.